मथुरा, 13 जुलाई(हि.स.)। जनपद की प्रख्यात शिक्षण संस्था बीएसए कॉलेज के स्व वित्त पोषित तीन खाते शासन के निर्देश पर शुक्रवार बैंक ने सीज कर दिए हैं। इन खातों से अग्रिम आदेश तक कोई लेन-देन नहीं किया जा सकता है। विदित रहे कि बैंक कॉलोनी मथुरा निवासी अभय अग्रवाल ने श्रीअग्रवाल शिक्षा मंडल द्वारा की जा रही अनियमित्ता, घोटालों को लेकर प्रदेश के मुख्यमंत्री को शिकायत की थी, जिस पर दिसम्बर 17 में शासन के निर्देश पर डा.उर्मिला सिंह द्वारा तथ्यात्मक गहन जांच की गई। जांच में शिकायतकर्ता के अधिकांश आरोप सत्य पाए गए। उन्होंने अपनी रिपोर्ट शासन को प्रेषित कर दी, जिसके चलते उच्च शिक्षा विभाग के सचिव ने तत्काल प्रभाव से मथुरा की एचडीएफसी बैंक में संचालित कॉलेज के स्व वित्त पोषित तीन खातों पर शुक्रवार रोक लगाने के निर्देश दिए हैं। इस संबंध में कॉलेज के प्राचार्य डा. सुमन से जानकारी की गई तो उन्होंने स्पष्ट कह दिया कि उनको इस बारे में अभी कोई जानकारी नहीं है। हिन्दुस्थान समाचार/महेश